***Yunnanozoon lividum*** je izumrla životinja koja je živjela u ranom kambriju, prije oko 525 milijuna godina. Pronađeno je na stotine primjeraka fosila, a poneki fosili su sadržavali otiske brojnih jedinki. To je bila mala, bočno spljoštena životinja, duga 2,5 do 4 cm, donekle nalik na modernu kopljaču.

Otkriće
-------

*Y. lividum* je pronađen u Chengjiangu u kineskoj pokrajini Yunnan, poznatom kineskom nalazištu fosila. Područje je bilo poznato među geolozima još od početka 20. stoljeća, međutim tek 1984. godine je paleontolog Hou Xian-guang pronašao sloj posebno bogat fosilima životinja mekih tijela. Važnost nalazišta je odmah prepoznata i potraga je proširena na još nekoliko lokacija. 
Danas je to područje od velikog paleontološkog značaja, usporedivo sa nalazištem kod Burgessa.

Opis
----

Fosil *Y. lividum* u Nanjing Institute of Geology and Paleontology
*Y. lividum* je bio morska životinja, nalik na kopljaču, dužine do 4 cm. Leđni dio tijela bio je podijeljen na 22-24 segmenta. Neki autori su segmente interpretirali kao mišićne blokove (miomere). Na donjoj, stražnjoj strani životinje nalazi se niz parnih, kružnih struktura, interpretirane kao gonade. U prednjoj polovici nalazi se niz od 6 ili 7 pari polukružnih struktura, svaka sastavljena od 20-25 malih diskova, pokrivenih sitnim iglicama. To je interpretirano kao niz škržnih lukova, moguće vanjskih. Na prednjem kraju životinje nalazi se glava sa ustima, kod nekih primjeraka okruženih strukturom nalik na usne.

Filogenetika
------------

Vetulicolia je takson kojemu *Y. lividum* najvjerojatnije pripada
Zbog neobične kombinacije karakteristika, *Y. lividum* je težak za klasificirati, i u skladu s time, među paleontolozima postoje velike razlike u interpretacijama. Imaju tijelo nalik na kopljaču, prednje strukture koje bi mogle biti škrge, kao i istaknutu, segmentiranu leđnu peraju, međutim nemaju strukturu nalik na svitak. Stoga je bio svrstavan i kao bazalni svitkoglavac i kao bazalni svitkovac, iako manjak svitka ne ide u prilog klasifikaciji u bazalne svitkovce. Novije analize primjeraka fosila koji su spljošteni okomito bacaju dodatnu sumnju da su segmenti na leđnoj peraji uistinu miomere. U tom slučaju, malo je vjerojatno da je Y. lividum primitvni svitkovac i sa sigurnošću ga se može klasificirati jedino u deuterostome, pri čemu je najvjerojatnija pripadnost koljenu Vetulicolia.

Tafonomski gubitak morfoloških karakteristika je mogući uzrok nesigurnostima oko klasifikacije. Studije o procesima raspadanja kod modernih svitkovaca otkrivaju progresivni gubitak filogenetički važnih karakteristika na način da, kako raspadanje napreduje, organizam djeluje primitivniji.

Način života
------------

Kod nekih primjeraka je pronađen fosilizirani mulj u utrobi. To ukazuje da se hranio usisavanjem taloga sa morskog dna.

Slične vrste
------------

* Haikouella
* Pikaia gracilens
* Myllokunmingia fengjiaoa

Literatura
----------

* Erwin, D. Valentine, J. 2013. "The Cambrian explosion: the construction of animal biodiversity", Roberts & Company, Greenwood Village, USA, ISBN 978-1-936221-03-5
* Xian-guang, H. Aldridge, R. Bergström, J. Siveter, Da. Siveter, De. Xian-hong, F. 2007. "The Cambrian fossils of Chengjiang, China: the flowering of early animal life", Blackwell Publishing, ISBN 978-1-4051-6719-2

Vanjske veze
------------

* Galerija fosila *Y. lividum*

Izvori
------

1. ↑  Erwin, D. Valentine, J. 2013. "The Cambrian explosion: the construction of animal biodiversity", Roberts & Company, Greenwood Village, USA, ISBN 978-1-936221-03-5, str. 179.
2. 1 2  Xian-guang, H. Aldridge, R. Bergström, J. Siveter, Da. Siveter, De. Xian-hong, F. 2007. "The Cambrian fossils of Chengjiang, China: the flowering of early animal life", Blackwell Publishing, ISBN 978-1-4051-6719-2, p. 10.
3. 1 2  Chen, J.-Y.; Dzik, J.; Edgecombe, G.D.; Ramsköld, L.; Zhou, G.-Q. (2002). "A possible Early Cambrian chordate". *Nature*. 377, 720-772. DOI:10.1038/377720a0
4. ↑  Shu, D.; Conway Morris, S.; Zhang, Z. F.; Liu, J. N.; Han, J.; Chen, L.; Zhang, X. L.; Yasui, K.; Li, Y. et al. (2003). "A New Species of Yunnanozoan with Implications for Deuterostome Evolution". *Science*. Vol. 299 no. 5611 str. 1380-1384. DOI:10.1126/science.1079846
5. ↑  Shu, D. G. Zhang, X. Chen, L. (1996). „Reinterpretation of Yunnanozoon as the earliest known hemichordate". Nature 402, 428-30. DOI:10.1038/380428a0
6. ↑  Shu, D. G.; Conway Morris, S.; Zhang, Z.-F.; Han, J. (2009). „The earliest history of deuterostomes: the importance of the Chengjiang Fossil-Lagerstätte". Proceedings of the Royal Society 277, 165-174. DOI:10.1098/rspb.2009.0646
7. ↑  Sansom, R.; Gabbott, S.; Purnell, M.; (2010). „Non-random decay of chordate characters causes bias in fossil interpretation". Nature 463, 797-800. DOI:10.1038/nature08745